BEC กระฉูด 10% หลังรูดหนัก 11 วันติด โบรกฯ แนะจับตากลุ่มใหม่เข้าบริหาร
BEC กระฉูด 10% หลังรูดหนัก 11 วันติด โบรกฯ แนะจับตากลุ่มใหม่เข้าบริหาร โดยปิดตลาดภาคเช้า ราคาอยู่ที่ระดับ 11.10 บาท เพิ่มขึ้น 1 บาท หรือ 9.90% สูงสุดที่ระดับ 11.30 บาท ต่ำสุดที่ระดับ 10.20 บาท มูลค่าการซื้อขาย 231.35 ล้านบาท
2 มี.ค. 2561

ผู้สื่อข่าวรายงานว่า บริษัท บีอีซี เวิลด์ จำกัด (มหาชน) หรือ BEC ปิดตลาดภาคเช้า ราคาอยู่ที่ระดับ 11.10 บาท เพิ่มขึ้น 1 บาท หรือ 9.90% สูงสุดที่ระดับ 11.30 บาท ต่ำสุดที่ระดับ 10.20 บาท มูลค่าการซื้อขาย 231.35 ล้านบาท โดยราคาหุ้นปรับตัวขึ้นแรงหลังจากก่อนหน้านี้อยู่ในแดนลบนานกว่า 11 วัน นับตั้งแต่ราคาปิดที่ระดับ 11.60 บาท เมื่อวันที่ 13 ก.พ. 61

ด้านนายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์ บล.เคทีบี (ประเทศไทย) เปิดเผยกับ “ข่าวหุ้นธุรกิจออนไลน์” ว่า ปัจจัยที่ส่งผลให้หุ้น BEC ปรับตัวขึ้นแรงในวันนี้คาดมาจากก่อนหน้านี้ราคาหุ้นลงไปลึกมากเลยทำให้มีการดีดตัวขึ้นมา อีกทั้งยังมีข่าวผู้บริหารใหม่ที่จะเข้ามาบริหารแทน รวมถึงในส่วนของเรตติ้งทีวีที่มีกระแสจากละครบุพเพสันนิวาสหนุน
อนึ่งก่อนหน้านี้ BEC ได้มีการแจ้งการลาออกของคณะกรรมการบริษัท 2 ราย คือ 1.นายกวิน กาญจนพาสน์ กรรมการอิสระ โดยมีผลเมื่อวันที่ 12 ก.พ. 61 และ 2.นายสมประสงค์ บุญยะชัย ประธานกรรมการบริหาร ซึ่งมีผลตั้งแต่วานนี้ (1 มี.ค.61) แต่ยังคงดำรงตำแหน่งกรรมการบริษัทต่อไป